27 Ау шъо къысэдэӀухэрэм шъосэӀо. Шъуипыйхэр шӀу шъулъэгъух, шъузыуджэгъухэрэми шӀу афашъушӀ. 28 Къышъобгыхэрэми Тхьэм ынэшӀу къащифэнэу шъуафелъэӀу, ӀаекӀэ къыжъудэзекӀохэрэми шӀукӀэ Тхьэм шъуафелъэӀу. 29 О унэкӀушъо лъэныкъо къеорэм адрэ нэкӀушъори фэгъаз. О уищыгъын кӀыӀутелъ птезыхырэм джанэри къыфэгъан. 30 Хэтми зыгорэкӀэ къыолъэӀурэм ет, уихьапщыпхэр птезыхырэми къыуитыжьынэу емыӀу. 31 ЦӀыфхэр шъо къыжъудэзекӀонхэу шъузэрэфаем фэдэу, шъори ахэмэ шъуадэзекӀу.32 ШӀу шъузылъэгъухэрэм язакъоу шӀу шъулъэгъухэмэ, шъоркӀэ сыд фэдэ щытхъуа ащ хэлъыр? ПсэкӀод зышӀэхэрэм ежьхэр шӀу къэзылъэгъухэрэр шӀу алъэгъужьхэба? 33 ШӀугъэ къышъуфэзышӀэрэ цӀыфхэм шӀу афашъушӀэжьмэ, шъоркӀэ сыд фэдэ щытхъуа ащ хэлъыр? ПсэкӀод зышӀэхэрэм арыба ашӀырэр? 34 КъышъуатыжьынкӀэ шъузыщыгугъыхэрэм чӀыфэ яшъутымэ, шъоркӀэ сыд фэдэ щытхъуа ащ хэлъыр? ПсэкӀод зышӀэхэрэм адрэ псэкӀод зышӀэхэрэм чӀыфэ араты, аратыгъэм фэдиз къаӀахыжьынэу щыгугъыхэу. 35 Ау шъуипыйхэр шӀу шъулъэгъух, шӀу афашъушӀ, къышъуатыжьынкӀэ шъущымыгугъэу чӀыфи яшъут. Арэущтэу зышъушӀыкӀэ, Тхьэм ӀэхьышӀоу къэшъуфигъэшъошэщтыр ины хъущт, анахь Иным ибынхэуи шъущытышт; сыда пӀомэ цӀыфхэу шӀу зыфаӀорэр къызыгурымыӀохэрэмкӀи цӀыф бзаджэхэмкӀи Тхьэр шӀу. 36 Шъуятэ лъапӀэ гукӀэгъу зэриӀэм фэдэу, шъори гукӀэгъу зижъугъаӀ.